section_heading: Prvi svjetski rat
paragraph_text: Na početku Prvog svjetskog rata Rohr je imenovan zapovjednikom svih jedinica između Innsbrucka i Graza. Nakon ulaska Italije u rat na strani Antante u svibnju 1915. dobiva zapovjedništvo nad Armijskom grupom Rohr sa zadatkom obrane austrougarskih granica od prodora talijanskih trupa. Rohrova armijska grupa držala je položaje duž južnih padina Karnijskih Alpa, te se nalazila u sastavu Jugozapadnog fronta kojim je zapovijedao nadvojvoda Eugen. Navedenom armijskom grupom Rohr je zapovijedao do veljače 1916. kada je armijska grupa rasformirana zbog predstojeće austrougarske ofenzive. Rohr tada postaje zapovjednikom novoformirane 10. armije kojom sudjeluje u Tirolskoj ofenzivi. Međutim, kako je zbog Brusilovljeve ofenzive na Istočnom bojištu austrougarska ofenziva morala biti prekinuta, Rohr u lipnju 1916. od Viktora Dankla koji je upućen na Istočno bojište, preuzima zapovjedništvo nad 11. armijom.